**Projektas**

|  |
| --- |
| PLUNGĖS RAJONO SAVIVALDYBĖS  TARYBA |
| **SPRENDIMAS** |
| **DĖL KELIŲ PRIEŽIŪROS IR PLĖTROS PROGRAMOS FINANSAVIMO LĖŠŲ ĮSISAVINIMO PRIEŽIŪROS IR KONTROLĖS TVARKOS APRAŠO PATVIRTINIMO** |
| 2022 m. liepos 28 d. Nr. T1- |
| Plungė |

Vadovaudamasi Lietuvos Respublikos vietos savivaldos įstatymo 6 straipsnio 32 punktu, ir atsižvelgdama į Plungės rajono savivaldybės tarybos Kontrolės komiteto posėdžio 2022 m. gegužės 16 d. protokolo Nr. TK-46 protokolinio nutarimo 1 punktą, Plungės rajono savivaldybės taryba n u s p r e n d ž i a:

Patvirtinti Kelių priežiūros ir plėtros programos finansavimo lėšų įsisavinimo priežiūros ir kontrolės tvarkos aprašą (pridedama).

Savivaldybės meras

SUDERINTA:

Administracijos direktoriaus pavaduotojas,

pavaduojantis Administracijos direktorių Mantas Česnauskas

Vietos ūkio skyriaus vedėjas Arvydas Liutika

Protokolo skyriaus kalbos tvarkytoja Simona Grigalauskaitė

Juridinio ir personalo administravimo skyriaus patarėja Donata Norvaišienė

Sprendimą rengė

Vietos ūkio skyriaus vyr. specialistas Modestas Budrys

PATVIRTINTA

Plungės rajono savivaldybės

tarybos 2022 m. liepos 28 d.

sprendimu Nr. T1-

**KELIŲ PRIEŽIŪROS IR PLĖTROS PROGRAMOS FINANSAVIMO LĖŠŲ ĮSISAVINIMO PRIEŽIŪROS IR KONTROLĖS TVARKOS APRAŠAS**

**I SKYRIUS**

**BENDROSIOS NUOSTATOS**

1. Kelių priežiūros ir plėtros programos (toliau – KPPP) finansavimo lėšų, skirtų Plungės rajono savivaldybės vietinės reikšmės keliams ir gatvėms tiesti, taisyti (remontuoti), prižiūrėti ir saugaus eismo sąlygoms užtikrinti, įsisavinimo priežiūros ir kontrolės tvarkos aprašas (toliau – Aprašas), parengtas vadovaujantis Lietuvos Respublikos kelių priežiūros ir plėtros programos finansavimo įstatymu.

2. Plungės rajono seniūnai, skirtas KPPP finansavimo lėšas naudoja vadovaujantis Plungės rajono savivaldybės tarybos 2022 m. vasario 10 d. sprendimu Nr. T1-23 „Dėl Kelių priežiūros ir plėtros programos finansavimo lėšų, skirtų Plungės rajono savivaldybės vietinės reikšmės keliams bei gatvėms tiesti, taisyti (remontuoti), prižiūrėti ir saugaus eismo sąlygoms užtikrinti, naudojimo ir skirstymo tvarkos aprašo patvirtinimo“, Plungės rajono savivaldybės tarybos 2021 m. birželio 23 d. sprendimu Nr. T1-178 „Dėl 2021–2028 metų Plungės rajono savivaldybės prioritetinių vietinės reikšmės kelių (gatvių) tvarkymo sąrašo patvirtinimo“ bei naujausiais šių Plungės rajono savivaldybės tarybos sprendimų pakeitimais ir redakcijomis.

**II SKYRIUS**

**KELIŲ PRIEŽIŪROS IR PLĖTROS PROGRAMOS OBJEKTŲ SĄRAŠO PARENGIMAS, KOREGAVIMAS IR VYKDYMAS**

3. Plungės rajono seniūnai per 14 (keturiolika) darbo dienų nuo Plungės rajono savivaldybės tarybos sprendimo patvirtinimo, kuriuo patvirtinamas KPPP lėšų išskirstymas, parengia KPPP objektų sąrašą ir jį pateikia derinti atsakingam Vietos ūkio skyriaus darbuotojui (forma pridedama).

4. Seniūnai į KPPP objektų sąrašą gali įtraukti ir atlikti:

4.1. kelių ir gatvių priežiūros darbus;

4.2. kelių ir gatvių paprastojo remonto darbus (vadovaujantis Plungės rajono savivaldybės tarybos 2021 m. birželio 23 d. sprendimu Nr. T1-178 „Dėl 2021–2028 metų Plungės rajono savivaldybės prioritetinių vietinės reikšmės kelių (gatvių) tvarkymo sąrašo patvirtinimo“, ne mažesniame kaip 1000 m2 plote);

4.3. kelių ir gatvių paprastojo remonto darbus (pagal poreikį iki 1000 m2 plote);

4.4. Kelių ir gatvių paprastojo remonto projekto (aprašo) parengimą.

5. KPPP objektų sąraše sumos turi būti nurodytos tikslios:

5.1. seniūnai, atlikdami darbus, negali viršyti nurodytos KPPP objektų sąraše sumos;

5.2. vykdant darbus ir pastebėjus, kad numatytos sumos neužtenka, seniūnas skirtumą apmoka iš seniūnijos biudžeto lėšų arba koreguoja KPPP objektų sąrašą ir informuoja atsakingą Vietos ūkio skyriaus specialistą.

6. KPPP objektų sąrašas gali būti keičiamas (tikslinamas) einamųjų metų III-iame ketvirtyje, bet ne vėliau kaip iki 2022 m. lapkričio 15 d. (įskaitant suderinimą su Lietuvos automobilių kelių direkcija ir su atsakingu Vietos ūkio skyriaus specialistu).

7. Seniūnai suderina atliktų darbų aktus su darbus vykdančiu rangovu ir juos pasirašydami patvirtina, kad darbai ir darbų kiekiai atitinka pateiktą užsakymą.

8. Iškilus klausimams, susijusiais su KPPP objektų sąrašo vykdymu (lėšų įsisavinimu, papildomų lėšų skyrimu, avarinės situacijos likvidavimui ir t. t), el. paštu arba telefonu turi kreiptis į atsakingą Vietos ūkio skyriaus specialistą.

**III SKYRIUS**

**KELIŲ PRIEŽIŪROS IR PLĖTROS PROGRAMOS OBJEKTŲ SĄRAŠO VYKDYMO KONTROLĖ**

9. Kiekviena seniūnija yra atsakinga už laiku ir tinkamą savo seniūnijai skirtų lėšų įsisavinimą.

10. Kiekviena seniūnija teikia darbų ir paslaugų užsakymus pagal turimas paslaugų ir darbų sutartis.

11. Kiekvienos seniūnijos seniūnas privalo kontroliuoti KPPP panaudojimą ir likučius.

12. Vietos ūkio skyriaus atsakingas darbuotojas, pateikęs visus reikalingus dokumentus Lietuvos automobilių kelių direkcijai KPPP lėšoms gauti, už einamąjį mėnesį privalo seniūnams per 5 (penkias) darbo dienas nuo dokumentų pateikimo dienos pateikti lėšų panaudojimą ir likučius derinimui.

13. Seniūnams pastebėjus neatitikimus su Vietos ūkio skyriaus darbuotojo pateiktais duomenis, per 2 (dvi) darbo dienas el. paštu turi informuoti Vietos ūkio skyriaus atsakingą darbuotoją.

14. Esant poreikiui, seniūnijų seniūnai gali organizuoti pasitarimą KPPP lėšų įsisavinimo ir panaudojimo klausimais su Vietos ūkio skyriaus atsakingu specialistu.

15. Esant poreikiui, Vietos ūkio skyriaus atsakingas specialistas gali organizuoti pasitarimą KPPP lėšų įsisavinimo ir panaudojimo klausimais su seniūnijų seniūnais.

16. Vietos ūkio skyriaus darbuotojas, pasibaigus kiekvienam metų ketvirčiui, kitą mėnesį vyksiančiame Kontrolės komiteto posėdyje pristato KPPP lėšų įsisavinimą.

**IV SKYRIUS**

**VYKDYMAS**

17. KPPP lėšos, skirtos Plungės rajono savivaldybei, naudojamos ir rangovai parenkami vadovaujantis Lietuvos Respublikos viešųjų pirkimų įstatymu, kitais galiojančiais Lietuvos Respublikos įstatymais, juos įgyvendinamaisiais aktais.

\_\_\_\_\_\_\_\_\_\_\_\_\_\_\_\_\_\_\_\_

**PLUNGĖS RAJONO SAVIVALDYBĖS ADMINISTRACIJOS**

**Vietos ūkio skyrius**

**AIŠKINAMASIS RAŠTAS**

**PRIE PLUNGĖS RAJONO SAVIVALDYBĖS TARYBOS SPRENDIMO PROJEKTO**

**„DĖL KELIŲ PRIEŽIŪROS IR PLĖTROS PROGRAMOS FINANSAVIMO LĖŠŲ ĮSISAVINIMO PRIEŽIŪROS IR KONTROLĖS TVARKOS APRAŠO PATVIRTINIMO“**

2022 m. birželio 30 d.

Plungė

**1. Parengto teisės akto projekto tikslai, uždaviniai, problemos esmė.** Tinkamai ir laiku įsisavinti Kelių priežiūros ir programos finansavimo lėšas, vadovaujantis Lietuvos Respublikos kelių priežiūros ir plėtros programos finansavimo įstatymu ir 2022 m. vasario 10 d. Plungės rajono savivaldybės tarybos sprendimu Nr. T1-23 „Dėl Kelių priežiūros ir plėtros programos finansavimo lėšų, skirtų Plungės rajono savivaldybės vietinės reikšmės keliams bei gatvėms tiesti, taisyti (remontuoti), prižiūrėti ir saugaus eismo sąlygoms užtikrinti, naudojimo ir skirstymo tvarkos aprašo patvirtinimo“.

**2. Kaip šiuo metu yra sprendžiami projekte aptarti klausimai.** KPPP lėšų likučiai yra derinamai el. paštu su seniūnais.

**3. Kodėl būtina priimti sprendimą, kokių pozityvių rezultatų laukiama.** Kasmet lieka nepanaudotų KPPP lėšų, taip pat vyksta ir darbų peraktavimai. Šiuo sprendimu siekiame kontroliuoti KPPP lėšų išsisavinimą ir likučius, kad seniūnai tinkamai panaudotų visas skirtas lėšas.

**4. Siūlomos teisinio reguliavimo nuostatos.** Lietuvos Respublikos kelių priežiūros ir plėtros programos finansavimo įstatymas.

**5. Pateikti skaičiavimus, išlaidų sąmatas, nurodyti finansavimo šaltinius.** Šiam projektui įgyvendinti papildomų lėšų nereikės.

**6. Nurodyti, kokius galiojančius aktus reikėtų pakeisti ar pripažinti netekusiais galios, priėmus sprendimą pagal teikiamą projektą.** Nėra.

**7. Kokios korupcijos pasireiškimo tikimybės, priėmus šį sprendimą, korupcijos vertinimas.** Tikimybės nėra.

**8. Nurodyti, kieno iniciatyva sprendimo projektas yra parengtas.** Plungės rajono savivaldybės tarybos Kontrolės komiteto siūlymu.

**9. Nurodyti, kuri sprendimo projekto ar pridedamos medžiagos dalis (remiantis teisės aktais) yra neskelbtina.** Nėra.

**10. Kam (institucijoms, skyriams, organizacijoms ir t. t.) patvirtintas sprendimas turi būti išsiųstas.** Vietos ūkio skyriui ir visoms Plungės rajono savivaldybės seniūnijoms.

**11. Kita svarbi informacija** Nėra.

**12.** **Numatomo teisinio reguliavimo poveikio vertinimas.**

|  |  |  |
| --- | --- | --- |
| **Sritys** | **Numatomo teisinio reguliavimo poveikio vertinimo rezultatai** | |
| **Teigiamas poveikis** | **Neigiamas poveikis** |
| *Ekonomikai* | *Nenumatoma* | *Nenumatoma* |
| *Finansams* | *Nenumatoma* | *Nenumatoma* |
| *Socialinei aplinkai* | *Infrastruktūros plėtra* | *Nenumatoma* |
| *Viešajam administravimui* | *Nenumatoma* | *Nenumatoma* |
| *Teisinei sistemai* | *Nenumatoma* | *Nenumatoma* |
| *Kriminogeninei situacijai* | *Nenumatoma* | *Nenumatoma* |
| *Aplinkai* | *Nenumatoma* | *Nenumatoma* |
| *Administracinei naštai* | *Nenumatoma* | *Nenumatoma* |
| *Regiono plėtrai* | *Infrastruktūros plėtra* | *Nenumatoma* |
| *Kitoms sritims, asmenims ar jų grupėms* | *Nenumatoma* | *Nenumatoma* |

\* Numatomo teisinio reguliavimo poveikio vertinimas atliekamas rengiant teisės akto, kuriuo numatoma reglamentuoti iki tol nereglamentuotus santykius, taip pat kuriuo iš esmės keičiamas teisinis reguliavimas, projektą. Atliekant vertinimą, nustatomas galimas teigiamas ir neigiamas poveikis to teisinio reguliavimo sričiai, asmenims ar jų grupėms, kuriems bus taikomas numatomas teisinis reguliavimas.

Rengėjas

Vietos ūkio skyriaus vyr. specialistas Modestas Budrys